มา MK คราวนี้เพื่อมาลองดูโอ้ซุปค่ะ ตามโปรแล้วสามารถสั่งน้ำซุปได้ 2 แบบในหม้อเดียวกันที่กั้นมาเป็น 2 ฝั่ง โดยเลือกจากน้ำซุปกิมจิ ซุปคุโรบุตะ และซุปต้นตำรับ ส่วนเซ็ทนั้นถ้าสั่งเซ็ทเดียวจะราคา 399 บาท ส่วนถ้าสั่ง 2 เซ็ทก็จะเป็น 699 บาท  เราก็เลยเลือกไปเป็นเซ็ทหมูคุโรบุตะกับเซ็ทซีฟู้ดกิมจิ 2 เซ็ทไปเลยเพื่อความคุ้มค่า...เข้าคู่กับ 2 น้ำซุปใหม่นี้แล้วออกมาเหมือนรูปในโฆษณาเป๊ะ..555+

● ซุปกิมจิ + เซ็ทซีฟู้ดกิมจิ – ในเซ็ทจะมีปลาแซลมอนสด กุ้งอมยิ้ม ลูกชิ้นปลาหมึก ผักต่างๆ  และเส้นรามยอน (ที่จะว่าไปแล้วก็มาม่าเราดีๆนี่เอง) น้ำซุปเค้าจะมีเปรี้ยวนิดๆแบบรู้ว่าตั้งใจจะให้เป็นรสกิมจิ แต่รู้สึกรสชาติไม่ค่อยเข้มข้นเท่าไหร่ ครั้นพอเติมน้ำจิ้มสุกี้ก็ดูรสมันตีกันแปลกๆอยู่ โดยรวมแล้วก็โอเคอยู่แต่สู้สูตรต้นตำรับที่เคยทานไม่ได้น่ะค่ะ

● ซุปคุโรบุตะ + เซ็ทหมูคุโรบุตะ – เซ็ทนี้มีชิ้นหมูสไลซ์มาให้ ซึ่งก็นุ่มดีใช้ได้  มีเส้นปลาอุด้งทำเป็นกรวยเจาะรูที่ก้นมาให้บีบเป็นเส้นลงหม้อ..เราบีบออกมาได้เป็นเส้นยึกยือพอสุกแล้วดูน่ากลัวมาก (ฝีมือได้แค่นั้นอ่ะ) พอชิมดูมันยุ่ยๆไม่ค่อยเหนียวนุ่มเท่าไหร่เลยไม่ปลื้มค่ะ ส่วนเกี๊ยวหยกกับลูกชิ้นหมูคุโรบุตะนั้นทานแล้วเฉยๆนะ น้ำซุปตัวนี้มาแบบเข้มข้นขาวขุ่นมาทีเดียว พ่วงมาด้วยคำโปรยว่ามีคอลลาเจนนะจ๊ะ.. แต่ชิมไปชิมมารู้สึกจะข้นจนค่อนข้างเลี่ยนเกินไป (ท่าจะอ้วนซะก่อนหน้าจะเด้งล่ะค่ะ..555+) สุดท้ายก็เลยยังชอบน้ำซุปต้นตำรับดั้งเดิมของ MK มากกว่าอยู่ดี

โดยรวมแล้วก็รู้สึกว่าน้ำซุปแบบใหม่นี้ออกมาเพื่อเป็นทางเลือกจากน้ำซุปสูตรดั้งเดิมเพื่อเปลี่ยนรสชาติบ้างไม่ให้จำเจ (แก้เบื่อว่างั้นเถอะ) ทานเป็นครั้งคราวก็ดูน่าสนใจดี แต่คงไม่ติดใจขนาดจะให้สั่งทานตลอด เพราะเอากันจริงๆก็สู้ซุปสูตรคลาสสิคของเค้าไม่ได้อยู่ดี เห็นเค้าว่าโปรนี้จะมีอยู่ถึง 16 สิงหาคม 2558 ใครอยากลองสุกี้ MK รสชาติใหม่ๆที่แปลกไปจากเดิมบ้างก็ไปลองดูได้ค่ะ 
